Asy'ariyah

Asy'ariyah () adolah ciek aliran (mazhab) akidah dalam Islam Sunni, nan dinamoan manuruik imam jo pandirinyo, Abul-Hasan al-Asy'ari (w.323 H/935 M), nan salasilah garih katurunannyo sampai ka Sahabaik Abu Musa al-Asy'ari. 

Pangikuik Asy'ariyah maanggap aliran ko sabagai jalan tangah antaro nan mandukuang akal (logika) sacaro mutlak, sarato nan bapacik sacaro kaku pado teks hadis (Arab: nash, نَصّ) jo makna lahiriahnyo sajo. Pandangan mareka indak batantangan jo kasapakatan (Arab: ijma', إجماع) dari Imam nan Ampek (Abu Hanifah, Malik, Syafi'i, jo Ibnu Hanbal), sarato indak maanggap Ahli Kiblaik nan manopun sabagai urang kapia. Walaupun labiah mautamokan hadis daripado akal, mareka mamakai akal sabagai sarano untuak mamahami hadis, sasuai nan ditunjuakkan dek babagai ayaik Al-Qur'an nan mandoroang urang untuak bapikia jo maranuang.

Pangikuik Asy'ariyah malawan pandapek kaum Mu'tazilah, mambantah panyatoan mareka, mambatalkan karagu-raguan nan alah mareka angkek, sarato mambaliakan panafsiran agamo supayo sasuai  caro jo manhaj (metodologi) kaum Salaf (generasi awal) umaik Islam. Salain Imam Al-Asy'ari, Imam Al-Maturidi lai juo maambiak jo manarapkan manhaj nan sarupo; jo kaduonyo itulah nan mambantuak ilimu kalam (Arab:ilm al-kalam, علم الكلام) Sunni.

Sajumlah ulama nan maikuik manhaj ko dalam hal akidahnyo, sarupo: Al-Baihaqi, Al-Baqillani, Al-Qusyairi, Al-Juwaini, Al-Ghazali, Fakhruddin ar-Razi, An-Nawawi, As-Suyuthi, Izzuddin bin 'Abdussalam, Taqiuddin as-Subki, Ibnu 'Asakir, jo lain-lain.

Rujuakan

Kategori:Islam
Kategori:Sunni